Document ID: 32010D0608

DECIZIA COMISIEI
din 18 noiembrie 2009
privind ajutorul de stat C 10/09 (ex N 138/09) pus în aplicare de Țările de Jos cu privire la linia de credit de rezervă pentru active nelichide și planul de restructurare al ING
[notificată cu numărul C(2009) 9000]
(Numai textul în limba engleză este autentic)
(Text cu relevanță pentru SEE)
(2010/608/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene, în special articolul 88 alineatul (2) al doilea paragraf,
având în vedere Acordul privind Spațiul Economic European, în special articolul 62 alineatul (1) litera (a),
după ce statele membre și alte părți interesate au fost invitate să își prezinte observațiile în conformitate cu articolele menționate mai sus (1), Comisia nu a primit observații de la părțile interesate,
întrucât:
1. PROCEDURĂ
(1)
La 12 noiembrie 2008, Comisia a autorizat o recapitalizare de urgență în cazul N 528/08. Prin măsura de recapitalizare, Țările de Jos subscriau la o emisiune de către ING a unor titluri de valoare de rangul 1 de bază (Core-Tier 1) în valoare de 10 miliarde EUR. Măsura a fost autorizată pentru o perioadă de 6 luni, fiind condiționată de prezentarea unui plan credibil în cele 6 luni (2). După prezentarea unui plan de restructurare, valabilitatea măsurii de recapitalizare de urgență a fost prelungită automat pe perioada necesară Comisiei pentru a adopta o decizie privind acest plan.
(2)
La 31 martie 2009, în cazul C 10/09 (ex N 138/09), Comisia a autorizat o măsură pentru active depreciate („măsura AD”) în favoarea ING în ceea ce privește un portofoliu de titluri de valoare Alt-A garantate prin ipoteci imobiliare rezidențiale (residential mortgage backed securities - „RMBS”) de pe piața din Statele Unite ale Americii, valabilă pentru o perioadă de 6 luni (3). Autoritățile olandeze denumesc această măsură „linia de credit de rezervă pentru active nelichide” (Illiquid Assets Back-up Facility - „IABF”). Din cauza îndoielilor în legătură cu conformitatea anumitor aspecte ale măsurii AD cu Comunicarea Comisiei privind tratarea activelor depreciate în sectorul bancar comunitar (4) („Comunicarea privind activele depreciate”), Comisia a decis să inițieze procedura prevăzută la articolul 88 alineatul (2) din tratat.
(3)
Decizia Comisiei de inițiere a procedurii a fost publicată în Jurnalul Oficial al Comunităților Europene (5). Comisia a invitat părțile interesate să își prezinte observațiile. Comisia nu a primit observații de la părțile interesate.
(4)
Autorizarea măsurii AD a fost prelungită prin decizia Comisiei din 15 septembrie 2009 (6).
(5)
În plus, în conformitate cu schema olandeză de garantare a creditelor [aprobată prin decizia Comisiei în cazul N 524/08 din 30 octombrie 2008 și prelungită prin decizia Comisiei în cazul N 379/09 (7) din 7 iulie 2009], Țările de Jos ofereau ING garanții pentru pasivele pe termen mediu ale acesteia în sumă de (i) 9 miliarde USD (din care au fost deja emise garanții în valoare de 8,25 miliarde USD); și (ii) 5 miliarde EUR (din care au fost deja emise garanții în valoare de 4,15 miliarde EUR).
(6)
La 25 noiembrie 2008, la 8 aprilie 2009, la 18 mai 2009 și la 9 noiembrie 2009, Comisia a primit informații de la participanți de pe piață potrivit cărora ING Direct Europe anunțase pentru o scurtă perioadă infuzia de capital oferită de statul olandez și era percepută ca adoptând un comportament comercial agresiv.
(7)
Între Comisie și autoritățile olandeze a avut loc o serie de reuniuni, schimburi de mesaje electronice și conferințe telefonice.
(8)
În ceea ce privește aspectele referitoare la metodele de evaluare a activelor utilizate în contextul măsurii AD, Comisia a apelat la serviciile de asistență tehnică furnizate de experți externi contractați de Comisie (Duff and Phelps și profesorul Wim Schoutens) și de experți ai Băncii Centrale Europene.
(9)
La 12 mai 2009, Țările de Jos au prezentat Comisiei un plan de restructurare al grupului ING, care a fost completat prin informații suplimentare transmise la 7 iulie 2009. Planul de restructurare a fost modificat la 22 octombrie 2009 (orice menționare a unui plan de restructurare în continuare în prezentul document se referă la această ultimă versiune). Această modificare includea, între altele, o modificare a condițiilor de rambursare a infuziei de capital oferite de statul olandez.
(10)
La 22 octombrie 2009, Țările de Jos au adoptat un număr de angajamente în ceea ce privește punerea în aplicare a planului de restructurare și finanțarea măsurii AD.
(11)
Țările de Jos au informat Comisia că, din motive de urgență, acceptă în mod excepțional adoptarea prezentei decizii în limba engleză.
2. DESCRIEREA FAPTELOR
2.1. Beneficiarul
(12)
ING este format din ING Groep N.V. („ING Group”), holdingul financiar mamă care controlează 100 % din ING Bank N.V. și ING Verzekeringen N.V., și două societăți de tip subholding care controlează filiala bancară, respectiv cea de asigurări. ING Group cuprinde peste 70 de societăți individuale, care dețin mai mult de 2 500 de persoane juridice operând în aproximativ 50 de țări. La sfârșitul anului 2008, bilanțul total al grupului avea o valoare de 1 332 de miliarde EUR, din care peste 75 % reprezintă rezultatul activităților bancare ale ING.
(13)
La sfârșitul anului 2008, după măsura de recapitalizare, ratele de capital ale ING în ceea ce privește activitatea bancară erau 9,3 % pentru rata capitalului de rangul 1 (Tier 1) și 7,3 % pentru rata capitalului de bază de rangul 1. În ceea ce privește asigurările, rata de acoperire a capitalului se ridica la 256,5 %.
(14)
Structura capitalului ING mai include așa-numita creanță de bază (core debt), reprezentând creanța privilegiată emisă la nivelul grupului care este apoi investită sub formă de capital propriu al acționarilor în ING Bank și în holdingul ING Insurance (așa-numitul „efect de dublu levier”). În plus, holdingul ING Insurance a atras 2,3 miliarde EUR, reprezentând așa-numita creanță de bază, care poate fi utilizată drept capital propriu în filialele sale de asigurări.
(15)
Portofoliul de investiții al ING cuprindea portofoliul său Alt-A deținut, în cea mai mare parte, de ING Direct US. Deoarece, conform legislației Statelor Unite ale Americii, ING Direct US avea statutul de „casă americană de economii”, avea obligația de a investi majoritatea economiilor atrase în împrumuturi ipotecare sau în investiții în legătură cu împrumuturi ipotecare pe piața americană. În consecință, ING a alocat o parte importantă a portofoliului său de investiții pentru RMBS americane de tip Alt-A. Portofoliul Alt-A a fost garantat ca urmare a măsurii AD din Țările de Jos (conform descrierii de la secțiunea 2.3.2 de mai jos). Portofoliul de investiții al ING cuprindea, de asemenea, un procent important de titluri de valoare garantate prin ipoteci comerciale (CMBS), RMBS americane și investiții imobiliare care nu fac obiectul măsurii AD.
2.2. Activitățile comerciale
(16)
La sfârșitul anului 2008, ING avea șase domenii de activitate. ING era implicată, de asemenea, în activitatea de gestionare a activelor, care făcea parte din punct de vedere funcțional din atribuțiile respectivelor unități comerciale regionale de asigurări.
2.2.1. Servicii de retail bancar
(17)
ING oferă servicii de retail bancar în Țările de Jos, Belgia, Polonia, România, Turcia, India și Thailanda (serviciile de retail bancar furnizate prin ING Direct nu sunt prezentate aici, ci în secțiunea 2.2.2). Servicii bancare private sunt oferite în Țările de Jos, Belgia, Luxemburg, Elveția și diferite țări din Asia și Europa Centrală și de Est. Întreprinderile mici și mijlocii și corporațiile de dimensiuni medii sunt reprezentate în sectorul serviciilor de retail bancar.
(18)
În activitățile sale de servicii de retail bancar din Țările de Jos și Belgia, ING combină un model de servicii bancare directe și o rețea de sucursale. ING oferă servicii de conturi curente și sisteme de plăți, conturi de economii, împrumuturi ipotecare, credite de consum, servicii asociate cardurilor de credit și produse de investiții și de asigurări. Împrumuturile ipotecare sunt oferite printr-un canal direct, printr-o forță de vânzare formată din agenți afiliați, precum și prin canale intermediare. Prin rețeaua sa de sucursale, ING oferă și o gamă completă de produse bancare comerciale, dar și produse de asigurări de viață și asigurări generale.
(19)
În ceea ce privește serviciile de retail bancar (persoane private), cota de piață a ING în Țările de Jos pentru activitățile bancare principale se ridică la 40-50 % (8). Cota sa de piață pentru conturile de economii se cifrează la 30-40 % din punctul de vedere al valorii și la 20-30 % din punctul de vedere al numărului de conturi. Cotele de piață pentru credite de consum, împrumuturi ipotecare și servicii bancare private reprezintă ca valoare 10-20 %.
(20)
Cotele de piață din Belgia se ridică la [10-15] (9) % pentru conturi curente, [20-25] % pentru credite de consum, [15-20] % pentru împrumuturi ipotecare, [10-15] % pentru economii și [10-15] % pentru fonduri mutuale. Cotele de piață ale serviciilor de retail bancar din Polonia se ridică la [5-10] % din total și la [5-10] % în ceea ce privește economiile. În România, cota de piață a ING se ridică la [0-5] % din toate pasivele și la [0-5] % din toate activele. Cota de piață a conturilor de economii din Turcia ajunge la [0-5] %.
2.2.2. ING Direct - servicii de retail bancar
(21)
ING Direct desfășoară activități de retail bancar directe prin Internet pentru clienți din Australia, Austria, Canada, Franța, Germania, Italia, Spania, Regatul Unit și Statele Unite. Principalele produse oferite sunt conturi de economii și împrumuturi ipotecare, precum și tot mai multe fonduri mutuale și conturi de plăți.
(22)
În ceea ce privește economiile, cota de piață a ING Direct este de [5-10] % în Germania, [0-5] % în Italia, [0-5] % în Australia, [0-5] % în Canada, aproximativ [0-5] % în Spania, Regatul Unit și Austria, și aproape [0-5] % în Statele Unite și Franța. Cotele de piață ale împrumuturilor ipotecare rezidențiale ajung la [0-5] % în Australia, [0-5] % în Canada, [0-5] % în Italia și [0-5] % în Spania. Cotele de piață pentru împrumuturile ipotecare rezidențiale noi se ridică la [0-5] % în Germania. Cea mai importantă parte non-europeană a ING Direct este filiala sa din Statele Unite, unde are o cotă de piață a împrumuturilor ipotecare rezidențiale de [0-5] % și un bilanț în valoare de […] (10) miliarde USD la sfârșitul primului trimestru din 2009.
2.2.3. Servicii bancare pentru societăți mari
(23)
Serviciile bancare pentru societăți mari sunt disponibile în Țările de Jos, Belgia, Polonia și România, unde oferă o gamă largă de produse, de la gestiunea numerarului până la servicii de finanțare a întreprinderilor. În alte țări, se practică o abordare mai selectivă a clienților și produselor. Serviciile bancare pentru societăți mari sunt divizate în șase unități operaționale: împrumuturi și plăți generale și gestiunea numerarului, finanțare structurată, leasing și factoring, piețe financiare, alte produse pentru societăți mari și ING Real Estate.
(24)
În ceea ce privește clienții persoane juridice, cota ING pe piața olandeză este de [20-30] % pentru servicii bancare principale, acreditive documentare, plăți internaționale și servicii de plăți internaționale, împrumuturi, conturi curente și factoring. Depozitele/economiile și plățile interne dețin o cotă de piață mai ridicată, cifrată la [30-40] %. În Belgia, cota de piață a ING pentru întreprinderi este de [25-30] % din conturile curente, [15-20] % din împrumuturi, [15-25] % din contractele de leasing și [20-30] % din depozite.
2.2.4. Activitățile de asigurări și gestiune a activelor în Europa
(25)
Principalele activități de asigurări ale ING din Europa se desfășoară în Țările de Jos (în principal sub mărcile ING, Nationale-Nederlanden și RVS). ING deține o cotă de [15-20] % din piața asigurărilor de viață și de [5-10] % din asigurările generale (în ceea ce privește primele brute subscrise în 2008). Produsele sunt distribuite prin intermediul canalelor directe de distribuție (în special sucursale ale ING și Postbank, care a fost redenumită ING la începutul lui 2009) și al brokerilor. În afara Țărilor de Jos, ING desfășoară activități pe piața asigurărilor generale doar în Belgia (unde deține o cotă de [0-5] % din sectorul asigurărilor generale).
(26)
Cota ING pe piața asigurărilor de viață reprezintă [30-35] % în România, [20-25] % în Ungaria, [10-15] % în Republica Cehă și Grecia, [5-10] % în Polonia, [5-10] % în Republica Slovacă și [5-10] % în Belgia. De asemenea, ING desfășoară activități - cu cote de piață mult mai mici, de sub [0-5] % - în Spania, Bulgaria și Turcia. Între activitățile sale se află gestionarea fondurilor de pensii, inclusiv fondurile de pensii obligatorii (MPF) și voluntare (VPF). În ceea ce privește MPF, ING deține o cotă de piață de [20-25] % în Polonia și [10-15] % în Slovacia. Cotele de pe piața VPF ale ING se ridică la [35-40] % în Republica Slovacă, [10-15] % în Republica Cehă și [5-10] % în Turcia. Cota de piață reunită a MPF și VPF este de [35-40] % în România, [10-15] % în Ungaria și [5-10] % în Bulgaria.
(27)
În 2008, ING deținea în zonele geografice amintite active în valoare de […] miliarde EUR în Țările de Jos, […] miliarde EUR în Belgia (și Luxemburg) și […] miliarde EUR în Europa Centrală și de Est.
2.2.5. Activitățile de asigurări și gestiune a activelor în America de Nord și America de Sud
(28)
ING Insurance Americas operează în două zone geografice principale: Statele Unite și America Latină. Activitățile din Canada au fost vândute la începutul anului 2009. ING Insurance Americas oferă asigurări de viață și asigurări generale, planuri de pensii (în special planuri de contribuții determinate), rente, fonduri mutuale, servicii de brokeraj și tranzacționare și produse instituționale, inclusiv reasigurare de grup și produse și servicii de gestionare a activelor instituționale.
(29)
În Statele Unite, cota sa de piață este de [5-10] % din domeniul rentelor variabile, [0-5] % din asigurările de viață și aproximativ [0-5] % din rentele fixe și asigurările de viață pentru grupuri. În Mexic, Chile, Peru, Columbia și Uruguay, ING oferă în principal produse de pensii. Cele mai ridicate cote de piață în ceea ce privește fondurile de pensii sunt în Peru ([30-35] %), Chile ([20-25] %) și Uruguay ([15-20] %). Cele mai importante cote de piață din domeniul asigurărilor de viață sunt în Peru ([15-20] %) și în Chile ([10-15] %). În 2008, valoarea activelor sale era de […] miliarde EUR în SUA și […] miliarde EUR în restul țărilor de pe continentele americane.
2.2.6. Asigurările de viață și gestionarea activelor în regiunea Asia/Pacific
(30)
Insurance Asia/Pacific este un furnizor de asigurări de viață și de produse și servicii de gestionare a activelor în regiunea Asia/Pacific, oferind servicii de asigurări de viață în nouă țări (Australia, Noua Zeelandă, Japonia, Coreea de Sud, Malaezia, Hong Kong, Thailanda, India și China) și având societăți de gestionare a activelor în douăsprezece țări (cele nouă de mai sus plus Taiwan, Filipine și Singapore). ING este una dintre cele mai mari societăți internaționale de asigurări și gestionare a activelor din regiunea Asia/Pacific. Valoarea activelor deținute în această regiune se ridică la […] miliarde EUR.
2.3. Măsurile de ajutor
(31)
ING a beneficiat de trei măsuri de ajutor oferite de Țările de Jos.
2.3.1. Infuzia de capital
(32)
Prima măsură a constat într-o infuzie de capital subscrisă în întregime de Țările de Jos, care a permis creșterea capitalului de bază de rangul 1 al ING Group cu 10 miliarde EUR (11). În decizia sa de aprobare a ajutorului de salvare (N 528/08), Comisia observa că motivele pierderii încrederii pieței în ING, care a determinat intervenția statului, erau urmarea suspiciunilor de toxicitate a portofoliului Alt-A, a îngrijorărilor pieței privind noi deprecieri, a nevoilor de capital ale ING Insurance și a raportului datorii/capitaluri proprii în curs de deteriorare al ING Group. Potrivit statului olandez, ING ar fi putut supraviețui fără infuzia de capital, dar s-ar fi confruntat cu o nouă scădere a încrederii și cu un risc de lichiditate sporit.
(33)
Prețul de emisiune aferent infuziei de capital de bază de rangul 1 în valoare de 10 miliarde EUR a fost de 10 EUR per titlu de valoare. La propunerea ING, titlurile pot fi răscumpărate la valoarea de 15 EUR per titlu (o primă de răscumpărare de 50 % din prețul de emisiune) sau, după 3 ani, pot fi convertite în acțiuni ordinare la raportul de 1/1. Dacă ING alege opțiunea convertirii în acțiuni, statul olandez poate opta pentru soluția alternativă de răscumpărare a titlurilor la o valoare de 10 EUR per titlu, plus dobânda acumulată. Statul olandez plătește un cupon doar dacă se plătesc dividende la acțiunile ordinare.
(34)
În cadrul planului de restructurare, Țările de Jos au depus un amendament la acordul de rambursare a titlurilor de valoare de rangul 1 de către ING. Conform noilor termeni, ING poate răscumpăra până la 50 % din titlurile de valoare de rang 1 de bază la prețul de emisiune (10 EUR), plus dobânda acumulată la cuponul cu o rată anuală a dobânzii de 8,5 % (aproximativ 253 de milioane EUR), plus o penalizare de răscumpărare anticipată atunci când o acțiune ING se tranzacționează cu un preț mai mare de 10 EUR. Penalizarea de răscumpărare anticipată crește proporțional cu prețul acțiunilor ING. În scopul calculării primei de răscumpărare anticipată, prețul acțiunii este plafonat la 12,45 EUR (12). La acest nivel, penalizarea este egală cu 13 % pe an. Prima de răscumpărare anticipată ar putea ajunge la un maximum de 705 milioane EUR, presupunând că titlurile în valoare 5 miliarde EUR sunt rambursate după 400 de zile de la data emiterii. În plus, prima de penalizare are un plafon minim de 340 de milioane EUR, ceea ce asigură o rată de rentabilitate minimă de 15 % pentru statul olandez. Cu alte cuvinte, dacă ING ar trebui să plătească în mod normal o primă de răscumpărare de 2,5 miliarde EUR, acest amendament va avea ca rezultat un avantaj suplimentar pentru ING situat între 1,79 și 2,2 miliarde EUR, în funcție de prețul de piață al acțiunilor ING. Țările de Jos au explicat că motivul acestui amendament a fost de a prevedea condiții de retragere din acord similare celor acordate societăților SNS (13) și Aegon (14) pentru infuziile de capital primite din partea Țărilor de Jos. Aceste condiții de răscumpărare anticipată se aplică doar la rambursarea a 5 miliarde EUR (reprezentând 50 % din infuzia de capital inițială).
(35)
ING poate utiliza opțiunea de răscumpărare până la 31 ianuarie 2010, dar acest termen poate fi prelungit de comun acord cu statul olandez, pe motivul condițiilor de piață excepționale, până la 1 aprilie 2010, dacă ING poate demonstra că nu era fezabil din punct de vedere economic să atragă suficient capital de bază de rangul 1 pentru a răscumpăra anticipat cele 5 miliarde EUR. În plus, o astfel de prelungire s-ar supune aprobării Comisiei. ING intenționează să utilizeze opțiunea de răscumpărare înainte de 1 ianuarie 2010. Opțiunile de răscumpărare și conversie pentru restul de 50 % rămân nemodificate.
2.3.2. Măsura privind activele depreciate
(36)
A doua măsură de ajutor a fost o măsură AD în legătură cu portofoliul Alt-A, a cărui valoare scăzuse semnificativ, exercitând presiune asupra rezervei negative de reevaluare. Autoritățile olandeze au solicitat ca măsura să fie aprobată înainte de 31 martie 2009, din motive de stabilitate financiară. În plus, dacă măsura ar fi fost modificată într-o măsură prea pronunțată, ING ar fi înregistrat o pierdere contabilă importantă.
(37)
Măsura AD a fost descrisă în detaliu în decizia de inițiere a procedurii din 31 martie 2009. Structura măsurii este prezentată doar pe scurt, fiind urmată de explicarea principalelor modificări aduse modalității de plată și structurii comisioanelor.
(38)
După 26 ianuarie 2009, ING a oferit Țărilor de Jos 80 % din toate fluxurile de numerar provenite de la un portofoliu american de active RMBS Alt-A depreciate (denumit în continuare „portofoliul”), reprezentate prin fluxul 4 din graficul de mai jos, la care s-a adăugat un comision de garantare (fluxul 5). În schimb, ING primește următoarele fluxuri de numerar fără risc din partea statului olandez:
-
o valoare garantată, reprezentând fluxurile de numerar aferente plăților împrumutului în valoare totală de 28 de miliarde USD, care corespunde unui procent de 90 % (preț de achiziție sau preț de transfer) din 80 % din portofoliu, adică 72 % din portofoliu (fluxul 1). Aceste fluxuri de numerar sunt plătite lunar, pe întreaga durată de viață a portofoliului;
-
un comision de finanțare (fluxul 2);
-
un comision de gestionare (fluxul 3).
(39)
Fluxurile de numerar provenite din restul de 20 % al portofoliului sunt reținute de ING și nu fac obiectul schimbului (swap) de numerar.
(40)
ING a acceptat să facă o serie de plăți suplimentare către Țările de Jos prin modificarea comisioanelor descrise la considerentele 41, 42 și 43, ceea ce contribuie la o creștere semnificativă a remunerării statului pentru măsura AD:
(41)
În primul rând, începând din 25 octombrie 2009, Țările de Jos vor reduce comisionul de finanțare pentru 57 % (titluri de valoare cu rată fixă) din 72 % din portofoliu cu 50 de puncte de bază („pb”) pe an („p.a.”), de la 3,5 % (15) p.a. la 3 % p.a., și vor reduce comisionul de finanțare pentru 43 % (titluri de valoare cu rată variabilă) din 72 % din portofoliu cu 50 pb p.a., de la LIBOR + 50 la LIBOR constant.
(42)
În al doilea rând, comisionul de gestionare (plătit de Țările de Jos către ING) în valoare de 25 pb p.a. pentru 80 % din soldul portofoliului va fi redus cu 15 pb, la 10 pb, prin creșterea comisionului de garantare (conform considerentului 43 de mai jos).
(43)
În al treilea rând, începând din 25 octombrie 2009, ING va majora comisionul de garantare de 55 pb p.a. pentru soldul portofoliului transferat cu încă 82,6 pb p.a., valoarea totală a comisionului de garantare devenind 137,6 pb. Din majorarea de 82,6 pb, 67 pb reprezintă compensare pentru reducerea comisionului de gestionare (plătit de Țările de Jos către ING) cu 15 pb și pentru o modificare a prețului de transfer al portofoliului cu 52 pb (corespunzând unei scăderi a prețului de transfer de la 90 % la aproximativ 87 %). 15,6 pb corespund unei ajustări în vederea recuperării pentru perioada dintre 26 ianuarie 2009 (începutul măsurii inițiale) și 25 octombrie 2009 (16).
(44)
Dacă măsura inițială între Țările de Jos și ING este anulată (17), suma plății adiționale neefectuate aferente perioadei 26 ianuarie - 25 octombrie 2009 (adică cele 15,6 pb făcând parte din ajustarea comisionului de garantare) va rămâne exigibilă. Dacă măsura inițială ar fi anulată parțial, această sumă s-ar plăti în mod proporțional.
(45)
Aceste amendamente, introduse în octombrie 2009, vor fi puse în aplicare prin intermediul unui acord separat între ING și Țările de Jos, astfel încât să nu fie adusă atingere măsurii inițiale. Țările de Jos se angajează să notifice Comisiei orice anulare anticipată, completă sau parțială, a măsurii inițiale.
2.3.3. Garanțiile
(46)
În conformitate cu schema olandeză de garantare a creditelor (cazul N 524/08), Țările de Jos au acordat, de asemenea, garanții pentru pasivele ING pe termen mediu în sumă de (i) 9 miliarde USD (din care au fost deja emise garanții în valoare de 8,25 miliarde USD); și (ii) 5 miliarde EUR (din care au fost deja emise garanții în valoare de 4,15 miliarde EUR). Pentru suma garantată, ING plătește un comision mediu de garantare de 84 pb.
(47)
Țările de Jos confirmă că orice garanție suplimentare acordată ING va fi notificată individual. Garanția de până la […] miliarde EUR urmând a fi acordată de către Țările de Jos în contextul punerii în aplicare a planului de restructurare pentru finanțarea Westland Utrecht Hypotheekbank (WUH)/Interadvies, prezentată în considerentele 55 și 85, va fi, de asemenea, notificată separat Comisiei. Aceste garanții de până la […] miliarde EUR reprezintă o parte integrantă a planului de restructurare care face obiectul prezentei decizii, dar necesitatea și remunerarea acestor garanții rămân a fi stabilite de către Țările de Jos și vor fi evaluate într-o decizie separată a Comisiei, ulterioară notificării individuale a măsurii.
3. PLANUL DE RESTRUCTURARE
3.1. Măsuri prevăzute în cadrul planului
(48)
ING intenționează să simplifice structura grupului, să reducă riscurile și costurile și să efectueze o serie de cesionări, să dezvolte o politică sustenabilă de remunerare, să își adapteze structura capitalului, să stabilească noi obiective privind ratele de capital interne și să crească suma finanțării pe termen lung din alte sursele decât depozitele. Planul de restructurare trebuie să fie pus în aplicare pe parcursul unei perioade de cinci ani.
(49)
Pentru a simplifica structura grupului, ING a reunit cele șase unități operaționale ale sale în două divizii, servicii bancare și asigurări. Fiecare divizie a devenit responsabilă pentru realizarea propriei sale strategii și pentru gestionarea bilanțului său. Planul de restructurare prevede că ING va desfășura doar activități bancare, în timp ce asigurările vor fi cesionate după o perioadă de timp.
(50)
Activitățile bancare se vor concentra predominant în Europa, dar se vor urmări selectiv oportunități de dezvoltare și în alte părți ale lumii. ING intenționează să se orienteze strategic asupra serviciilor de retail bancar generatoare de profituri constante pe piețele mature, să exploateze oportunitățile de dezvoltare a serviciilor de retail bancar din Europa Centrală și de Est și să desfășoare activități bancare comerciale la nivel european, în corelație cu servicii de retail bancar și activități financiare specializate. Banca va funcționa pe bază de produse standardizate și de un înalt nivel de automatizare. În loc să achiziționeze investiții cum ar fi titluri de valoare garantate cu active (ABS), grupul se va axa tot mai mult pe crearea de active proprii.
(51)
Pentru 2009 sunt planificate reduceri de costuri în valoare de 1,3 miliarde EUR. Dintre acestea, 35 % vor fi obținute prin reducerea costurilor aferente echivalentelor de normă întreagă (FTE), iar 65 % prin reducerea altor cheltuieli, inclusiv cele pentru personalul extern, activitățile de marketing și cursele de Formula 1. Sediul central contribuie la reducerea costurilor. În august 2009 se realizase deja o reducere a costurilor de peste 800 de milioane EUR. În vederea reducerii costurilor, ING a constituit un provizion de restructurare, în sumă netă de aproximativ 450 de milioane EUR.
(52)
De asemenea, ING planifică un număr de măsuri de reducere a riscurilor, cum ar fi programe de acoperire a riscului (hedging), reducerea, închiderea și lichidarea pozițiilor riscante, și reducerea expunerii directe a capitalului propriu. În ceea ce privește portofoliul de investiții, ING a beneficiat de o măsură de protecție a activelor din partea Țărilor de Jos, sub forma măsurii AD pentru portofoliul Alt-A. Alte măsuri puse în aplicare de ING includ o reclasificare a unora dintre propriile ABS din categoria „disponibile pentru vânzare” în categoria „păstrate până la scadență”, limitând astfel volatilitatea rezervei negative de reevaluare. ING își va scădea expunerea la active din clase ridicate de risc din CMBS și RMBS americane. În plus ING nu va avea inițiative noi care urmăresc creșterea expunerii sale directe în sectorul imobiliar.
(53)
Comisia înțelege că ING va adopta o strategie de afaceri [prudentă], în special în ceea ce privește ING Direct, având în vedere că ING dorește să își întemeieze activitatea […] pe prețuri echitabile […] (18) și nu va adopta un rol dominant asupra prețurilor.
(54)
Ca urmare a noii sale strategii de activitate, ING este în curs de a realiza o serie de cesionări care vor avea un efect important asupra bilanțului său. Măsurile de restructurare prezentate în planul revizuit de restructurare a ING vor avea ca rezultat o reducere a valorii bilanțului prevăzută la 616 miliarde EUR, pe baza dimensiunii unităților la 30 septembrie 2008. Reducerea bilanțului cu 616 miliarde EUR constă în reducerea efectului de levier din activitatea bancară și în inițiative de integrare a bilanțului (aproximativ […] miliarde EUR), cesionări ale activităților bancare (în sumă de aproximativ […] miliarde EUR) și cesionarea integrală a ING Insurance (în sumă de aproximativ […] miliarde EUR). Chiar dacă valoarea bilanțului său este mai redusă comparativ cu cea a bilanțului activității bancare, activitatea de asigurări a generat aproximativ 50 % din veniturile ING din perioada anterioară crizei (19). În comparație cu bilanțul din al treilea trimestru al anului 2008 (1 376 de miliarde EUR), reducerea totală a acestuia este de aproximativ 45 %.
(55)
Planul de restructurare prevede că, în cadrul cesionărilor, ING va crea în Țările de Jos o societate de servicii de retail bancar complet operațională și cesionabilă (pentru detalii, a se vedea considerentul 85 de mai jos), formată din grupul Interadvies actual (Westland Utrecht Hypotheekbank, Westland Utrecht Effectenbank și Nationale Nederlanden Hypotheekbedrijf, Nationale Nederlanden Financiële Diensten), la care se va atașa portofoliul de credite de consum al fostei Postbank. ING va urmări să formeze grupul Interadvies (denumită în continuare „WUH/Interadvies”) [pe baza unui program detaliat]. Bilanțul total al acestei societăți va fi de aproximativ [25-50] de miliarde EUR.
(56)
[…] cesionarea WUH/Interadvies nu a ridicat preocupări privind riscurile la adresa stabilității financiare, autoritățile olandeze au prezentat un studiu al pieței olandeze de servicii de retail bancar realizat de un expert independent, potrivit căruia conturile curente, deși considerate un produs ancoră pentru vânzarea combinată de servicii de retail bancar, nu sunt esențiale pentru distribuirea împrumuturilor ipotecilor și a altor produse bancare în Țările de Jos, această situație fiind valabilă în special în cazul ING. În plus, studiul subliniază importanța internetului ca mediu de distribuție în Țările de Jos, acesta reducând necesitatea unei rețele de sucursale pentru distribuirea produselor bancare. Potrivit autorităților olandeze, la produsele ipotecare distribuite de WUH/Interadvies pot fi atașate și alte produse. În special, portofoliul transferat de credite de consum poate fi utilizat ca poartă de acces către alte produse de pe piață.
(57)
ING intenționează să vândă sau să cesioneze următoarele societăți, activități sau produse specifice:
-
ING Life Taiwan (obiectiv finalizat);
-
încetarea vânzării de rente variabile cu primă unică (Single Premium Variable Annuities SPVA) în Japonia (obiectiv finalizat);
-
lichidarea portofoliului existent de anuități variabile din SUA;
-
lichidarea activității de produse financiare din SUA;
-
anularea lansării planificate a ING Direct Japan (obiectiv finalizat);
-
cesionarea asigurărilor generale în Canada (obiectiv finalizat);
-
cesionarea activităților de rente și împrumuturi ipotecare din Chile (obiectiv finalizat);
-
cesionarea asigurărilor în Rusia - fond de pensii private (obiectiv finalizat);
-
cesionarea asigurărilor în Argentina - Origines Seg. De Retiro (obiectiv finalizat);
-
cesionarea asigurărilor în Asia - servicii de platformă HK (obiectiv finalizat);
-
cesionarea serviciilor bancare private din Asia și Elveția (semnată);
-
cesionarea reasigurărilor colective în SUA (semnată);
-
cesionarea asigurărilor în Asia/Pacific [Australia (semnată), Noua Zeelandă (semnată) Japonia, Coreea, Hong Kong, India, Thailanda, Malaysia];
-
cesionarea gestionării de active în Asia/Pacific;
-
cesionarea activității beneficiile angajaților în SUA;
-
cesionarea activităților de asigurări din SUA.) (US Retirement Services, US FA, Traditional Life);
-
cesionarea gestionării de active în SUA;
-
cesionarea asigurărilor în America Latină (Brazilia, Chile, Mexic, Peru, Columbia, Uruguay);
-
cesionarea gestionării de active în America Latină;
-
cesionarea asigurărilor în Europa Centrală (Bulgaria, Republica Cehă, Grecia, Ungaria, Polonia, România, Slovacia, Spania);
-
cesionarea gestionării de active în Europa;
-
cesionarea asigurărilor în Benelux [Nationale Nederlanden Insurance, RVS, Retail Insurance Netherlands (fost Postbank Insurance), Insurance Belgium, Insurance Luxemburg];
-
cesionarea activităților Interadvies (Westland Utrecht Hypotheekbank, Westland Utrecht Effectenbank, Nationale Nederlanden, Hypotheekbedrijf, Nationale Nederlanden Financiële Diensten), inclusiv portofoliul de credite de consum al fostei Postbank (pentru detalii suplimentare, a se vedea angajamentele Țărilor de Jos).
(58)
ING prevede o creștere organică a bilanțului băncii cu aproximativ […] % pe an în timpul perioadei de restructurare […]. ING intenționează să obțină această creștere în principal prin creditarea economiei reale (gospodării și întreprinderi).
(59)
De asemenea, ING pune în aplicare o nouă politică de remunerare, prin care Consiliul de supraveghere al ING se angajează să dezvolte o politică sustenabilă de remunerare a comitetului executiv și a conducerii superioare a ING. Stimulentele vor fi condiționate de crearea de valoare pe termen lung, identificarea riscurilor și restrângerea posibilităților de „recompensare a eșecurilor”.
(60)
ING se angajează să elimine efectul de dublu levier cât mai curând posibil, dar cel târziu până la […].
3.2. Capacitatea de îndeplinire a obiectivelor de viabilitate într-un scenariu de bază și într-un scenariu de criză
(61)
ING a prezentat un scenariu de bază și un scenariu de criză, în scopul de a-și demonstra viabilitatea pe termen lung.
(62)
În cazul scenariului de bază, ING […]. În plus, se presupune că piețele de capital vor […].
(63)
Conform scenariului de bază propus, venitul net al grupului […]. Veniturile totale ale grupului […]. Randamentul capitalului propriu (return on equity - RoE) ar urma să fie […]. ING Insurance ar […].
(64)
În ceea ce privește banca, ING ia în considerare o creștere a activelor ponderate la risc (risk weighted assets - „RWA”) de aproximativ […] pe an (înainte de cesionări), în parte ca urmare a […]. Veniturile (exclusiv modificările valorii reale și deprecierile) sunt estimate la […], serviciile bancare comerciale sunt estimate la […], iar serviciile de retail bancar sunt estimate la […].
(65)
ING Bank se așteaptă să își îndeplinească obiectivele privind capitalul propriu pe parcursul întregii perioade analizate. ING a stabilit noi obiective privind capitalul propriu, care sunt de […] % pentru rata capitalului de rangul 1 al băncii și de […] pentru rata capitalului de bază de rangul 1. În ceea ce privește ING Insurance, rata țintă de acoperire a capitalului rămâne nemodificată, la 150 %.
(66)
În scenariul de bază, rata totală de solvabilitate (raportul între capitalul total și RWA) se ridică la aproximativ […] pentru întreaga perioadă de restructurare, punctele cele mai scăzute fiind […].
(67)
ING Insurance va fi cesionată în perioada de restructurare […]. Conform scenariului de bază, se presupune că cesionarea va genera venituri nete de […] EUR.
(68)
Într-un scenariu alternativ de cesionare a asigurărilor […], ING ar putea obține venituri nete corespunzătoare mai ridicate […].
(69)
De asemenea, ING a prezentat un scenariu de criză […].
(70)
[…]. În plus, se are în vedere riscul creșterii probabilității restanțelor la plată. De asemenea, ING ia în calcul rate mai mari ale pierderilor datorate nerambursării (loss given default - LGD).
(71)
În acest scenariu de criză, rezultatele comerciale subiacente ale ING Group ar fi […].
(72)
În pofida ipotezelor determinate de scenariul de criză, capitalizarea ING ar rămâne suficientă, continuând să îndeplinească normele de reglementare […].
(73)
În această privință, Țările de Jos afirmă că ING a aplicat modele LGD în scenariile de criză pentru a calcula LGD-urile portofoliilor sale de credite, care au fost autorizate de autoritatea de supraveghere financiară, De Nederlandsche Bank (Banca Centrală Olandeză, denumită în continuare „DNB”) […].
(74)
În plus, ING a aplicat ipoteze de criză suplimentare mai severe - depășind semnificativ scenariul de criză pentru piața de retail a împrumuturilor ipotecare din Țările de Jos (20) […]. De asemenea, capitalizarea ING rămâne suficientă în aceste scenarii, continuând să îndeplinească normele de reglementare și chiar reușind să conserve o protecție reprezentată de capital suplimentar semnificativă.
(75)
Țările de Jos afirmă că banca a trecut toate testele constând în scenarii de criză privind lichiditățile realizate de autoritatea sa de supraveghere […].
3.3. Strategia de ieșire
(76)
În scenariul de bază al planului de restructurare a ING, titlurile de valoare de rang 1 de bază vor fi răscumpărate de către ING astfel:
(a)
este prevăzută răscumpărarea unei prime tranșe cu o valoare estimată de 5 miliarde EUR în jurul datei de 17 decembrie 2009, la un preț minim de 5,75 miliarde EUR. Acest preț estimativ asigură o rată internă de rentabilitate (RIR) de 15 % pentru Țările de Jos și include randamentul de bază de 8,5 %, plus o primă suplimentară cuprinsă între 340 și 705 milioane EUR (21), care reflectă potențialul de apreciere a valorii acțiunilor ING. Prețul exact de răscumpărare va fi stabilit pe baza prețului acțiunilor ING;
(b)
o tranșă [rămasă] cu o valoare estimată de […] miliarde EUR va fi răscumpărată la […], la un preț estimativ de […] miliarde EUR. Acest preț presupune răscumpărarea la 150 % din valoarea inițială (15 EUR/acțiune), plus 8,5 % dobândă acumulată într-un an, în conformitate cu termenii originali ai acordului privind titlurile de valoare de rangul 1 de bază. La alegere, ING are posibilitatea să răscumpere această tranșă și apoi să își exercite opțiunea de conversie [după] 2011, prin care Țările de Jos vor primi fie […] milioane acțiuni ordinare ale ING, fie lichidități în sumă de […] miliarde EUR, plus aproximativ […] milioane EUR reprezentând dobândă acumulată;
(c)
[…].
(77)
În total, cele […] tranzacții vor asigura un RIR estimativ de [15-25 %] pentru Țările de Jos. Țările de Jos au obligația de a notifica Comisiei orice modificare a acordului de răscumpărare a titlurilor de valoare.
(78)
Până în prezent, ING nu a amânat nicio plată a cupoanelor aferente instrumentelor hibride de rangul 1 emise de grup.
(79)
La 14 octombrie 2009, ING at o opțiune „call” pentru o obligațiune de rangul 2. ING a informat Comisia că regretă acest fapt, afirmând că fost o neînțelegere […]. În plus, statul olandez reiterează că, în conformitate cu informațiile sale, în principiu, Comisia nu consideră că o rambursare anticipată a instrumentelor de capital de rangul 1/rangul 2 este adecvată pentru băncile aflate în restructurare, și este de acord că o astfel de opțiune va fi discutată pe viitor de la caz la caz și va fi supusă aprobării Comisiei, pe o perioadă de trei ani începând din momentul adoptării prezentei decizii sau până la data la care ING a rambursat toate titlurile de valoare de rangul 1 de bază de la statul olandez (inclusiv dobânda aferentă cupoanelor pentru capitalul de rangul 1 de bază și comisioanele pentru prima de ieșire), oricare dintre acestea are loc mai întâi.
(80)
Nu este prevăzută o ieșire unilaterală în ceea ce privește măsura AD, iar Țările de Jos se angajează să notifice Comisiei orice încetare a măsurii AD efectuată pe bază de acord. Totuși, scenariul de bază din planul de restructurare prevede că măsura va rămâne valabilă și după anul 2013.
3.4. Angajamentele Țărilor de Jos
(81)
În ceea ce privește măsurile AD (adică „linia de credit de rezervă pentru active nelichide” sau IABF), Țările de Jos își iau următoarele angajamente:
-
începând de la 25 octombrie 2009, ING Group va efectua plăți suplimentare către statul olandez, corespunzând unei ajustări a remunerării Alt-A de - 50 puncte de bază din comisionul de finanțare primit de ING și de + 82,6 puncte de bază din comisionul de garantare plătit de ING. Ajustarea comisionului de garantare include 15,6 puncte de bază, reprezentând o ajustare pentru perioada dintre 26 ianuarie 2009 - începutul IABF (22) (adică măsura AD) - și 25 octombrie 2009. Plățile suplimentare vor fi efectuate în perioada de valabilitate a acordului IABF;
-
plățile suplimentare vor fi puse în aplicare prin intermediul unui acord separat între ING Group și Țările de Jos, astfel încât acordul IABF inițial să rămână nemodificat;
-
plățile suplimentare, exclusiv partea aferentă perioadei 26 ianuarie - 25 octombrie 2009 (adică cele 15,6 puncte de bază incluse în ajustarea comisionului de garantare), nu presupun o plată reziduală în cazul unei încetări anticipate a IABF. Suma plăților suplimentare neefectuate între 26 ianuarie și 25 octombrie 2009 (adică cele 15,6 puncte de bază incluse în ajustarea comisionului de garantare) va deveni exigibilă în cazul unei anulări parțiale sau totale a tranzacției inițiale. Dacă acordul IABF ar înceta parțial, această primă pentru răscumpărare anticipată s-ar aplica în mod proporțional;
-
Țările de Jos se angajează să notifice Comisiei orice măsuri sau încetarea anticipată totală sau parțială a măsurii AD.
(82)
În ceea ce privește reducerile bilanțului, angajamentul pentru cesionarea activității de asigurări, ING Direct US și alte unități urmând a fi cesionate înainte de sfârșitul anului 2013, Țările de Jos se angajează:
-
până la sfârșitul anului 2013, ING își va reduce bilanțul cu 45 % comparativ cu 30 septembrie 2008 și va cesiona unitățile de la considerentul 57, în special asigurările și ING Direct US […];
-
aceste cifre se referă la proiecții care nu iau în calcul posibilul impact al creșterii organice și exclud creșterile suplimentare datorate eventualelor noi norme de reglementare, cum ar fi, de exemplu, situația în care băncile ar fi obligate să dețină rezerve de lichidități semnificativ mai mari, ca urmare a (noilor) reglementări UE. Astfel de cerințe pot contribui la creșterea bilanțului mult peste proiecțiile curente ale creșterii organice;
-
creșterea organică (adică cea care nu este legată de achiziții) a bilanțului activităților ING nu va fi restricționată. […]. În viitor, politica generală a ING va fi de a utiliza creșterea fondurilor depuse de clienți în principal pentru a spori creditarea economiei reale (întreprinderi și consumatori) și de a-și reduce expunerea la clasele de active de risc ridicat conținute în CMBS și RMBS din SUA. […] (23);
-
în ceea ce privește unitățile pe care ING se angajează să le vândă (conform considerentului 57), dacă oricare dintre aceste unități nu a fost cesionată până la 31 decembrie 2013 (de exemplu, pe baza unui contract de vânzare final), Comisia poate acorda o prelungire a acestei perioade (24), după caz sau ca urmare a unor împrejurări excepționale, la cererea Țărilor de Jos. Într-un astfel de caz, Comisia poate, de asemenea, (i) solicita Țărilor de Jos să desemneze unul sau mai mulți administratori fiduciari (însărcinați cu cesionarea) (25), selectați și propuși de ING (și supuși aprobării Comisiei), […];
-
atunci când Țările de Jos solicită o prelungire a unei perioade, acestea transmit Comisiei o cerere motivată cel târziu cu o lună înainte de expirarea acelei perioade. În circumstanțe excepționale, Țările de Jos pot solicita o prelungire în termen de mai puțin de o lună înainte de expirarea perioadei.
(83)
În plus, Țările de Jos se angajează că ING va respecta o interdicție de achiziționare:
-
pentru o anumită perioadă, ING nu va achiziționa instituții financiare. Aceste angajamente vor fi valabile pe perioada de trei ani începând de la data deciziei Comisiei, sau până la data la care ING a rambursat toate titlurile de valoare de rangul 1 de bază de la statul olandez (inclusiv dobânda aferentă cupoanelor pentru capitalul de rangul 1 de bază și comisioanele pentru prima de ieșire), oricare dintre perioade este mai scurtă. De asemenea, în aceeași perioadă, ING nu va achiziționa (oricare) alte societăți, dacă aceasta poate întârzia rambursarea titlurilor de rangul 1 de bază de la Țările de Jos;
-
fără a aduce atingere acestei interdicții, ING poate achiziționa societăți, cu acordul Comisiei, în special dacă aceste achiziții sunt esențiale pentru a proteja stabilitatea financiară sau concurența pe piețele în cauză.
(84)
Pe lângă aceasta, Țările de Jos se angajează că ING va respecta interdicția privind practicile de influență dominantă asupra prețurilor:
-
în absența unui acord prealabil din partea Comisiei, prețurile produselor standardizate ale ING (de pe piețele definite mai jos) nu vor fi mai avantajoase decât cele ale primilor trei concurenți direcți cu prețurile cele mai reduse de pe piețele din UE în care ING deține o cotă de piață de peste 5 %;
-
această condiție este limitată la produsele standardizate ale ING de pe următoarele piețe: (i) piața de retail a conturilor de economii, (ii) piața de retail a împrumuturilor ipotecare, (iii) serviciile bancare private, dacă acestea includ produse ipotecare sau de economii, sau (iv) depozite pentru IMM-uri (în conformitate cu definiția IMM-urilor aplicată în mod obișnuit/curent de ING în activitățile sale din țara respectivă). Imediat ce constată că prețurile produselor sale sunt mai competitive decât ale primilor trei concurenți cu cele mai reduse prețuri, ING își va ajusta tarifele la un nivel conform cu acest angajament, cât mai curând posibil și fără întârzieri nejustificate;
-
această condiție se va aplica pe o perioadă de trei ani, începând de la data prezentei decizii sau până la data la care ING a rambursat toate titlurile de valoare de rangul 1 de bază de la statul olandez (inclusiv dobânda aferentă cupoanelor pentru capitalul de rangul 1 de bază și comisioanele pentru prima de ieșire), oricare dintre perioade este mai scurtă. Țările de Jos vor desemna un administrator fiduciar de monitorizare, preselectat și propus de ING, care va supraveghea respectarea acestei condiții. Administratorul fiduciar de monitorizare este supus aprobării Comisiei;
-
în plus, pentru a sprijini viabilitatea pe termen lung a ING, ING Direct nu se va angaja, fără aprobarea Comisiei, în practici de influență dominantă asupra prețurilor în ceea ce privește produsele standardizate ale ING de pe piețe de retail ale împrumuturilor ipotecare și ale economiilor din UE, pe perioada de trei ani începând de la data deciziei Comisiei, sau până la data la care ING a rambursat toate titlurile de valoare de rangul 1 de bază de la Țările de Jos (inclusiv dobânda aferentă cupoanelor pentru capitalul de rangul 1 de bază și comisioanele pentru prima de ieșire), oricare dintre perioade este mai scurtă. Imediat ce constată că are o influență dominantă asupra prețurilor pe piețele de retail ale împrumuturilor ipotecare și ale economiilor din UE, ING își va modifica tarifele la un nivel conform cu acest angajament, cât mai curând posibil și fără întârzieri nejustificate;
-
Țările de Jos vor desemna un administrator fiduciar de monitorizare, preselectat și propus de ING, care va supraveghea respectarea acestei condiții. Administratorul fiduciar de monitorizare este supus aprobării Comisiei.
(85)
Țările de Jos se angajează să respecte un număr de dispoziții detaliate în ceea ce privește separarea WUH/Interadvies:
-
ING va înființa o nouă societate de cesionări în Țările de Jos, care va fi desprinsă din departamentul olandez actual de servicii de retail bancar. Această nouă societate trebuie să fie viabilă și competitivă, independentă și separată de activitățile păstrate de ING, și să poată fi transferată unui cumpărător adecvat. Această nouă societate va include divizia bancară a WUH/Interadvies, care în prezent face parte din sectorul olandez de asigurări, și portofoliul creditelor de consum ale ING Bank. WUH/Interadvies este o unitate operațională a ING aflată sub umbrela diviziei de asigurări a Nationale Nederlanden. Este (în cea mai mare parte) o bancă de împrumuturi ipotecare deținând propriile licențe bancare. Este un jucător „individual” viabil, având propria sa forță de vânzare pentru serviciile pentru clienți și o organizare independentă, cu venituri subiacente solide. Separarea va avea loc sub supravegherea administratorului fiduciar de monitorizare, în cooperare cu un administrator însărcinat cu controlul separării activităților. În acest context, pe durata perioadei de separare, administratorul fiduciar de monitorizare poate recomanda ING includerea în activitatea de cesionat a unor active corporale sau necorporale (aferente activității de cesionat) atunci când consideră, în mod obiectiv, că acest lucru este necesar în vederea asigurării conformității cu obligațiile susmenționate orientate spre rezultate concrete asumate de ING, în special a viabilității și competitivității societății destinate cesionării. Dacă ING contestă caracterul obiectiv al recomandării administratorului fiduciar de monitorizare de a include acele active corporale și necorporale pentru asigurarea viabilității și competitivității societății de cesionat, ING informează administratorul fiduciar de monitorizare în scris. În acest caz, conducerea executivă a ING și administratorul fiduciar de monitorizare organizează o reuniune, în termen de […], în vederea ajungerii la un consens. Dacă nu se ajunge la un consens, ING și administratorul fiduciar de monitorizare desemnează împreună, fără întârziere nejustificată, o terță parte cu experiență în domeniul financiar („expertul”), care urmează să examineze argumentele părților și să medieze o soluție. Dacă nu se ajunge la o astfel de soluție, expertul comunică, în termen de […] de la numirea sa, o decizie privind cerința obiectivă de includere a activelor corporale sau necorporale în cauză în societatea de cesionat, în vederea asigurării viabilității și competitivității acesteia, iar părțile acceptă decizia expertului în această privință și acționează în consecință. Detaliile privind dezacordurile se menționează de către administratorul fiduciar de monitorizare în raportul pe care acesta îl adresează Comisiei;
-
ING se angajează să asigure condiții optime de cesionare prin întocmirea unui plan de activitate, crearea unei platforme Internet și alocarea de capacități de vânzare pentru entitatea separată. De asemenea, va pune la dispoziție capacități de plată (în condiții comerciale), în cazul în care cumpărătorul solicită acest lucru. În plus, ING va oferi asistență pentru crearea unei funcții de trezorerie și va asigura finanțare pe o perioadă de doi ani după cesionare, întrucât sprijinul financiar al ING se va reduce treptat în acești doi ani. Sprijinul financiar al ING pentru WUH va fi calculat în funcție de prețurile de transfer ale finanțării interne. ING […] să solicite Țărilor de Jos fonduri garantate de stat în sumă de până la […] miliarde EUR pentru finanțarea activității WUH. În acest caz, autoritățile olandeze se angajează să notifice separat această măsură;
-
în plus, pentru o perioadă interimară […], ING nu va oferi în mod activ clienților WUH produse similare celor furnizate de WUH acestora la data adoptării prezentei decizii;
-
ING va urmări să separe WUH în termen de […]. După perioada de separare […], ING va deține WUH în mod separat și va urmări să o cesioneze […] (26);
-
în termen de […] de la data prezentei decizii a Comisiei se desemnează un administrator fiduciar de monitorizare și un administrator însărcinat cu controlul separării activităților, iar un administrator fiduciar de cesionare va fi desemnat […]. Toți administratorii fiduciari vor fi numiți de Țările de Jos și vor fi preselectați și propuși de ING. Administratorii fiduciari sunt supuși aprobării Comisiei.
(86)
Costurile pentru toți administratorii fiduciari numiți în timpul procesului de restructurare sunt suportate de ING.
(87)
Pentru restaurarea viabilității, Țările de Jos se angajează că ING va respecta următoarele:
-
după revenirea piețelor la condiții mai favorabile, ING se angajează să își orienteze finanțarea de tip non-depozit către finanțări pe termen mai lung, prin emiterea de titluri de creanță cu perioadă de scadență de peste 1 an. […];
-
ING depune eforturi pentru a elimina efectul de dublu levier (utilizând creanța de bază sub formă de capital propriu în filialele care îi aparțin) cât mai curând posibil, și se angajează să atingă acest obiectiv cel târziu până la […]. Efectul dublu de levier este eliminat automat atunci când ING Group redevine o bancă reglementată.
(88)
În ceea ce privește amânarea plății cupoanelor și utilizarea opțiunii „call” pentru titlurile de rangul 1 și rangul 2, Țările de Jos se angajează că ING va respecta următoarele:
-
dacă este necesară o emisiune de drepturi de subscriere care depășește suma necesară pentru rambursarea a 50 % din titlurile de rangul 1 de bază, inclusiv dobânda aferentă acumulată și comisionul pentru prima de ieșire, ING nu va avea obligația de a amâna plata cupoanelor hibride la 8 și 15 decembrie 2009 (27) și a oricărui tip de plată a cupoanelor privind titlurile hibride după această dată;
-
dacă o astfel de emisiune de drepturi de subscriere nu are loc, iar ING a înregistrat pierderi în anul precedent, ING are obligația de a amâna plata cupoanelor hibride, în măsura în care are această posibilitate, pe perioada de trei ani începând de la data deciziei Comisiei, sau până la data la care ING a rambursat toate titlurile de valoare de rangul 1 de bază de la Țările de Jos (inclusiv dobânda acumulată aferentă cupoanelor pentru capitalul de rangul 1 de bază și comisioanele pentru prima de ieșire), oricare dintre aceste perioade este mai scurtă;
-
autoritățile olandeze înțeleg opoziția Comisiei față de acordarea de către beneficiarii unui ajutor de stat a unei remunerații pentru propriile fonduri (capital propriu și datorie subordonată) atunci când activitățile lor nu generează suficiente profituri (28), precum și respingerea de către Comisie, în acest context, a utilizării opțiunii „call” pentru capitalul de rangul 2 și titlurile hibride de rangul 1. ING regretă neînțelegerea cu privire la utilizarea opțiunii „call” pentru un titlu de valoare inferior de rangul 2 la 14 octombrie 2009. În viitor, utilizarea opțiunii „call” pentru capitalul de rangul 2 și activele hibride de rangul 1 va fi propusă Comisiei spre autorizare de la caz la caz, pe perioada de trei ani, începând de la data deciziei Comisiei sau până la data la care ING a rambursat toate titlurile de valoare de rangul 1 de bază de la Țările de Jos (inclusiv dobânda acumulată aferentă cupoanelor pentru capitalul de rangul 1 de bază și comisioanele pentru prima de ieșire), oricare dintre aceste perioade este mai scurtă.
(89)
Țările de Jos se angajează că ING nu va adopta practici de marketing de masă în care să invoce măsura de recapitalizare pentru a obține avantaje de natură concurențială.
(90)
Țările de Jos se angajează că ING va menține restricțiile privind politicile de remunerare și activitățile de marketing, conform prevederilor acordului referitor la titlurile de valoare de rangul 1 de bază și la linia de credit de rezervă pentru active nelichide.
(91)
ING și Țările de Jos se angajează să furnizeze Comisiei, la un interval de șase luni, începând de la data prezentei decizii, un raport privind punerea în aplicare a planului de restructurare.
(92)
Autoritățile olandeze se angajează că restructurarea ING va fi finalizată înainte de sfârșitul anului 2013.
4. MOTIVELE INIȚIERII INVESTIGAȚIEI
(93)
În decizia de inițiere a procedurii, Comisia și-a exprimat rezervele legate de conformitatea măsurii inițiale cu prevederile Comunicării privind activele depreciate, în special în ceea ce privește evaluarea și repartizarea obligațiilor. Totuși, Comisia a constatat că măsura respecta condițiile privind eligibilitatea activelor, administrarea activelor, transparența și dezvăluirea informațiilor și existența unui comision de garantare, astfel cum se prevede în Comunicarea privind activele depreciate.
(94)
În ceea ce privește evaluarea, Țările de Jos au susținut că valoarea economică reală (VER) a portofoliului era de 97,3 % din valoarea nominală într-un scenariu de bază, și de 88,8 % din valoarea nominală într-un scenariu de criză. Pe această bază, portofoliul a fost transferat către statul olandez la 90 % din valoarea nominală. Comisia și-a exprimat rezervele legate de evaluarea VER, în special în ceea ce privește alegerea ratei de scont, ipotezele privind prețurile de pe piața imobiliară, nivelurile ameliorării bonității creditelor și alte aspecte privind evaluarea.
(95)
În ceea ce privește repartizarea obligațiilor, Comisia și-a exprimat rezerve legate de nivelul comisionului de finanțare și de caracterul adecvat al comisionului de gestionare plătit de Țările de Jos către ING. În plus, deoarece Comisia avea rezerve privind evaluarea portofoliului, orice concluzie negativă privind revizuirea evaluării putea influența în mod direct evaluarea comisionului de garantare.
5. EVALUAREA AJUTORULUI
5.1. Existența ajutorului
(96)
Conform articolului 87 alineatul (1) din tratat, orice ajutor acordat de un stat membru sau prin resurse de stat, în orice formă, care denaturează sau amenință să denatureze concurența, favorizând anumite întreprinderi sau producția de anumite bunuri, este considerat, în măsura în care afectează schimburile comerciale între statele membre, ca fiind incompatibil cu piața comună.
(97)
Comisia a stabilit deja, în decizia de inițiere a procedurii, că recapitalizarea ING constituie ajutor de stat echivalent cu suma infuziei de capital, însemnând 10 miliarde EUR.
(98)
Modificarea primei de răscumpărare constituie, de asemenea, ajutor de stat, în măsura în care statul renunță la dreptul de a obține venituri. Deoarece ING a acceptat deja o primă de răscumpărare de 150 %, orice reducere ulterioară reprezintă venituri nerealizate. Modificarea condițiilor de rambursare în ceea ce privește infuzia de capital a statului olandez are ca rezultat beneficii suplimentare pentru ING. Aceasta reprezintă ajutor suplimentar în valoare de aproximativ 2 miliarde EUR, astfel cum s-a arătat la considerentul 34 de mai sus.
(99)
În ceea ce privește măsura AD, Comisia a constatat în decizia de inițiere a procedurii că aceasta constituie ajutor. Suma ajutorului rezultat ca urmare a măsurii AD este calculată ca diferența între prețul de transfer (bazat pe valoarea economică reală) și prețul de piață al portofoliului transferat. Conform informațiilor furnizate de autoritățile olandeze, valoarea nominală totală a portofoliului Alt-A la 31 decembrie 2008 era de 39 de miliarde USD. 80 % din portofoliu a fost transferat Țărilor de Jos la 87 % din valoarea nominală (pe baza măsurii modificate), reprezentând 27,1 miliarde USD. Conform informațiilor furnizate de autoritățile olandeze, valoarea de piață totală a portofoliului Alt-A la 31 decembrie 2008 era de 25,8 miliarde USD, din care 80 % (20,6 miliarde USD) a fost transferat Țărilor de Jos. Diferența dintre prețul de transfer și prețul de piață al portofoliului transferat este de 6,5 miliarde USD, ceea ce corespunde unei sume de aproximativ 5 miliarde EUR (29). Prin urmare, suma ajutorului oferit prin măsura AD este considerată a fi de 5 miliarde EUR.
(100)
Inițial, infuzia de capital în valoare de 10 miliarde EUR a fost alocată în interiorul grupului după cum urmează: 5 miliarde EUR către ING Bank, 4 miliarde EUR către ING Insurance și 1 miliard EUR la nivelul holdingului. ING are posibilitatea de a transfera oricând suma alocată din infuzia de capital către ING Bank, ING Insurance și holding.
(101)
De asemenea, 85 % din fluxurile de numerar transferate către statul olandez prin măsura AD acopereau activele deținute de ING Bank, iar restul de 15 % acopereau activele deținute de ING Insurance. Astfel, din suma totală a ajutorului rezultat ca urmare a măsurii AD (5 miliarde EUR), 4,25 miliarde EUR urmează a fi atribuite ING Bank, iar 0,75 miliarde EUR ING Insurance.
(102)
Prin urmare, suma totală a ajutorului acordat ING Bank este de 9,25 miliarde EUR [reprezentând 2,7 % din RWA ale ING Bank (30)] și de 4,75 miliarde EUR în cazul ING Insurance [reprezentând 50 % din cerințele privind marja de solvabilitate a ING Insurance (31)], 1 miliard EUR rămânând disponibil la nivelul holdingului.
(103)
Din rațiuni de simplitate și asigurare a consecvenței cu termenii utilizați în Comunicarea privind activele depreciate, suma totală a ajutorului mai poate fi exprimată în RWA-uri exclusiv ale ING Bank. În acest caz, ambele măsuri la un loc plus ajutorul suplimentar obținut prin reducerea primei de răscumpărare cu 2 miliarde EUR au ca rezultat un element de ajutor în valoare de aproximativ 17 miliarde EUR, echivalent cu aproximativ 5 % din activele ponderate la risc ale ING Bank.
(104)
În plus, ING a primit 5 miliarde EUR și 9 miliarde USD sub formă de ajutor din partea schemei olandeze de garantare a creditelor. Având în vedere rata prevalentă a cursului de schimb EUR/USD de 1,3 la data autorizării acestor măsuri, suma garanțiilor acordate este de aproximativ 12 miliarde EUR, fiind echivalentă cu 1 % din bilanțul total al grupului. Garanțiile au fost acordate într-o perioadă când condițiile de piață erau în curs de deteriorare, iar băncile aveau dificultăți în a obține finanțare. Prin urmare, aceste garanții nu ar fi fost acordate de un investitor în economia de piață și constituie ajutor suplimentar, probabil până la valoarea nominală (32).
(105)
În plus, Țările de Jos susțin că ING va […] o sumă suplimentară de […] miliarde EUR sub formă de garanții de la statul olandez pentru separarea societății de servicii de retail bancar WUH/Interadvies, care nu a fost încă acordată și a cărei necesitate urmează să fie stabilită. Țările de Jos consideră că acesta reprezintă un ajutor suplimentar de restructurare pentru beneficiar, care va fi notificat ulterior. Comisia nu se opune în principiu unui astfel de ajutor, atât timp cât acesta se limitează la minimul necesar pentru restructurarea ING (33) și este suficient remunerat.
(106)
Prin urmare, ING va beneficia în total de ajutor de restructurare de până la [12-22] miliarde EUR în garanții de lichiditate și de aproximativ 17 miliarde EUR în alte ajutoare, reprezentând aproximativ 5 % din RWA ale băncii.
5.2. Compatibilitatea
5.2.1. Aplicarea articolului 87 alineatul (3) litera (b) din tratat
(107)
Articolul 87 alineatul (3) litera (b) din tratat autorizează Comisia să decidă că ajutorul este compatibil cu piața comună dacă este menit să „remedieze perturbări grave ale economiei unui stat membru”. În recenta sa decizie de aprobare a prelungirii schemei olandeze de garantare a creditelor (34), Comisia a recunoscut că, în general, amenințarea unei perturbări grave a economiei olandeze este în continuare prezentă, iar măsurile de sprijinire a băncilor sunt adecvate să răspundă acestei amenințări.
(108)
Având în vedere importanța activităților sale de creditare din anumite piețe regionale, prezența sa internațională și integrarea și cooperarea sa cu alte bănci, Comisia acceptă că ING este o bancă importantă din punct de vedere sistemic. […]. Prin urmare, se concluzionează că falimentul acesteia ar avea consecințe grave pentru sectorul financiar și economia reală ale Țărilor de Jos. În consecință, ajutorul trebuie să fie evaluat în conformitate cu articolul 87 alineatul (3) litera (b) din tratat.
5.2.2. Compatibilitatea măsurii AD
(109)
Evaluarea măsurilor de salvarea a activelor luate de statele membre în conformitate cu articolul 87 alineatul (3) litera (b) din tratat se realizează pe baza Comunicării privind activele depreciate. Comunicarea privind activele depreciate stabilește principiile care trebuie respectate de către orice măsură de salvare de active.
(110)
Rezervele exprimate în decizia de inițiere a procedurii, potrivit cărora măsura AD nu îndeplinește condițiile de compatibilitate pentru salvarea activelor, astfel cum sunt prevăzute de Comunicarea privind activele depreciate, sunt îndepărtate.
(111)
Autoritățile olandeze s-au angajat să modifice măsura prin intermediul unei majorări cu 82,6 (35) pb p.a. a comisionului de garantare plătit de ING statului olandez, ceea ce a condus la schimbarea prețului de transfer al măsurii, precum și a structurii comisioanelor. În plus, comisionul de finanțare a fost redus cu 50 pb p.a.
(112)
În primul rând, Comisia arată că, din cele 86,2 pb p.a. cu care a fost majorat comisionul de garantare, 52 pb p.a. au rolul de a reduce prețul de transfer al activelor portofoliului de la 90 % din valoarea nominală la 87 % din această valoare. Prețul de transfer modificat corespunde estimărilor VER pentru portofoliul care va rezulta ca urmare a utilizării de ipoteze rezonabile. Ulterior deciziei de inițiere a procedurii, autoritățile olandeze au prezentat evaluări revizuite ale portofoliului. După ce Comisia și-a exprimat rezervele în ceea ce privește ipotezele referitoare la prețurile de pe piața imobiliară și ratele de scont utilizate de către Dynamic Credit Partners în cursul evaluării inițiale a portofoliului, autoritățile olandeze au prezentat Comisiei rezultate ale evaluării obținute utilizând aceeași metodă de evaluare, dar pe baza unor ipoteze mai prudente privind prețurile de pe piața imobiliară și ratele de scont. După consultări cu experții săi externi, Comisia a ajustat rezultatele corespunzătoare unor factori adiționali. Pe baza acestei analize, se concluzionează că o VER estimată la 87 % este acceptabilă, având în vedere cerințele conținute în Comunicarea privind activele depreciate referitoare la metoda de evaluare și ipotezele prudente care au fost menționate în decizia de inițiere a procedurii. Ca urmare a ajustării VER la 87 %, rezervele inițiale ale Comisiei au fost înlăturate.
(113)
În decizia sa de inițiere a procedurii, Comisia și-a exprimat rezervele privind nivelul comisionului de gestionare, care a fost stabilit inițial la 25 pb p.a. Ca urmare a unei creșteri a comisionului de garantare cu 15 pb p.a. (pe lângă cei 52 pb p.a. pentru ajustarea evaluării și 15,6 pb p.a. pentru ajustarea perioadei), comisionul de gestionare a fost redus la 10 pb p.a., un nivel considerat acceptabil dacă se are în vedere dimensiunea portofoliului gestionat. În plus, prin reducerea comisionului de finanțare cu 50 pb p.a., au fost înlăturate și rezervele în această privință exprimate de Comisie în decizia de inițiere a procedurii. Astfel, nivelul comisionului de finanțare este aliniat la costul finanțării Țărilor de Jos, astfel cum a fost comunicat Comisiei de către autoritățile olandeze (36). Prin urmare, rezervele inițiale ale Comisiei privind comisioanele de gestionare și de finanțare au fost înlăturate.
(114)
În ceea ce privește repartizarea obligațiilor, punctul 5.2 din Comunicarea privind activele depreciate conține principiul general conform căruia băncile ar trebui să suporte pierderile aferente activelor depreciate, în cea mai mare măsură posibilă. Comisia este de părere că o repartizare echitabilă a obligațiilor este posibilă doar atunci când activele depreciate sunt transferate statului la un preț care nu depășește VER (37). Rezervele Comisiei în acest sens au fost înlăturate prin revizuirea prețului de transfer, conform descrierii de la considerentul 112 de mai sus.
(115)
În acest caz, ajustarea prețului de transfer are loc prin creșterea comisionului de garantare cu 52 pb p.a. care este echivalentă, în termeni de valoare actualizata netă cu diferența dintre 90 % și 87 % din valoarea nominală. Aceasta corespunde deciziei de inițiere a procedurii, prin care Comisia a acceptat acordul privind schimbul de numerar și a cerut ca ajustările evaluării să fie efectuate prin modificarea comisionului de garantare. Prin urmare, măsura AD respectă condițiile referitoare la repartizarea adecvată a obligațiilor.
(116)
În sfârșit, măsura AD modificată intră în vigoare la 25 octombrie 2009, în timp ce plățile au fost efectuate în conformitate cu structura inițială de comisioane a tranzacției, mai favorabilă pentru ING, între 26 ianuarie și 25 octombrie 2009. Pentru a compensa plățile datorate de ING statului care nu au fost efectuate în această perioadă, comisionul de garantare a crescut cu încă 15,6 pb p.a. Această modificare este necesară pentru ca măsura să devină compatibilă cu Comunicarea privind activele depreciate din 26 ianuarie 2009. Totuși, această creștere nu ameliorează valoarea portofoliului sau repartizarea obligațiilor, singurul său rol fiind de a asigura aplicarea retroactivă a Comunicării privind activele depreciate, începând de la data intrării în vigoare a măsurii AD.
5.2.3. Compatibilitatea ajutorului de restructurare
(117)
Comisia trebuie să evalueze continuarea tuturor măsurilor anterioare de ajutor de urgență ca ajutor de restructurare. Compatibilitatea ajutorului de restructurare este evaluată pe baza planului de restructurare, în contextul Comunicării Comisiei privind restabilirea viabilității și evaluarea măsurilor de restructurare luate în sectorul financiar, în contextul crizei actuale, în conformitate cu normele privind ajutoarele de stat (38) („Comunicarea privind restructurarea”). Chiar dacă deciziile anterioare făceau referire la Liniile directoare comunitare privind ajutorul de stat pentru salvarea și restructurarea întreprinderilor aflate în dificultate (39), Comisia a clarificat punctul 49 din Comunicarea privind restructurarea, arătând că toate ajutoarele notificate Comisiei înainte de 31 decembrie 2009 vor fi evaluate ca ajutor de restructurare pentru bănci în conformitate cu această comunicare și nu cu Liniile directoare comunitare privind ajutorul de stat pentru salvarea și restructurarea întreprinderilor aflate în dificultate.
(118)
Comunicarea privind restructurarea nu definește condițiile în care o bancă ar trebui să prezinte un plan de restructurare, ci se bazează pe comunicările precedente.
(119)
Comisia consideră că ING ar trebui să facă obiectul unei restructurări profunde, în special ca urmare a faptului că a beneficiat deja de ajutor de stat care contribuie la acoperirea sau evitarea riscurilor care, împreună, depășesc 2 % din RWA totale ale băncii. Această poziție corespunde punctului 4 din Comunicarea privind restructurarea și punctului 55 din Comunicarea privind activele depreciate, precum și angajamentelor anterioare ale ING (40).
(120)
Atunci când evaluează un plan de restructurare, Comisia se asigură că banca are capacitatea de a-și redobândi viabilitatea pe termen lung fără ajutorul statului (secțiunea 2 din Comunicarea privind restructurarea).
(121)
Comunicarea privind restructurarea reamintește, în acest context, că guvernele au recapitalizat bănci în principal din motive de stabilitate financiară, mai degrabă decât de refacere a viabilității. Prin urmare, asigurarea viabilității pe termen lung presupune că orice ajutor de stat primit este fie rambursat după o perioadă stabilită în momentul acordării ajutorului, fie remunerat în conformitate cu condițiile normale de piață, garantând astfel încetarea oricărei forme de ajutor de stat suplimentar. Planul de restructurare conține o strategie convingătoare de rambursare a capitalului furnizat de statul olandez, care va începe chiar înainte de publicarea prezentei decizii.
(122)
Conform Comunicării privind restructurarea, viabilitatea pe termen lungă se obține atunci când o bancă are capacitatea de a-și acoperi toate costurile, inclusiv cele de amortizare și financiare, și să asigure o rentabilitate adecvată a capitalului propriu, în funcție de profilul de risc al băncii. După cum se arată la considerentul 65, planul de restructurare demonstrează modul în care ING se va dovedi suficient de profitabilă pentru a-și acoperi toate costurile, inclusiv cele de amortizare și financiare, și în care va asigura o rentabilitate adecvată a capitalului propriu, în funcție de profilul de risc al băncii.
(123)
Planul de restructurare demonstrează, de asemenea, că ING are capacitatea de a respecta normele de reglementare corespunzătoare chiar și în scenarii de criză în care recesiunea globală se prelungește, în conformitate cu cerințele punctului 13 din Comunicarea privind restructurarea. Informațiile furnizate de către autoritățile olandeze arată că ING și-ar menține viabilitatea chiar și în scenariile de criză cu ipoteze conservatoare examinate de către Comisie. Comisia observă că, în ceea ce privește nivelurile LGD ale portofoliului de retail de împrumuturi ipotecare din Țările de Jos, modelele utilizate de ING au fost aprobate de DNB, autoritatea olandeză de supraveghere. În ceea ce privește calitatea portofoliului ING de împrumuturi ipotecare din Țările de Jos au fost aplicate ipoteze de criză suplimentare mai severe privind piața împrumuturilor ipotecare din Țările de Jos. În ipotezele de criză suplimentare, ING ar avea în continuare capacitatea de a îndeplini cerințele privind capitalul, în conformitate cu informațiile furnizate de autoritățile olandeze.
(124)
În timp, cesionările planificate vor genera un excedent de capital, care ar trebui să consolideze și mai mult capitalul de bază al ING.
(125)
În al doilea rând, în conformitate cu punctul 10 din Comunicarea privind restructurarea, planul identifică cauzele dificultăților și vulnerabilităților băncii și descrie modul în care măsura de restructurare propusă va remedia problemele din trecut. În acest scop, planul de restructurare prevede că beneficiarul își va ameliora structura capitalului prin eliminarea efectului de dublu levier și prin creșterea ratei capitalului de bază. Prin urmare, ING va avea o capacitate sporită de a se confrunta cu evoluțiile economice nefavorabile din viitor și de a amortiza pierderile neprevăzute, chiar și după rambursarea capitalului de la Țările de Jos.
(126)
Portofoliul Alt-A a fost identificat ca principala cauză a nevoii repetate de sprijin din partea statului. Motivele de îngrijorare de pe piață privind posibilele deprecieri ale portofoliului Alt-A au constituit una dintre cauzele măsurii de recapitalizare, înainte de acoperirea acestuia prin măsura AD. Aceste motive de îngrijorare au fost îndepărtate ca urmare a măsurii AD. […]. În această privință, cesionarea ING Direct UAS prevăzută în planul de restructurare reprezintă înlăturarea uneia dintre principalele surse de dificultăți care au condus la intervenția statului.
(127)
ING va continua să își reducă expunerea la clase de active cu risc ridicat și nu va încerca să își crească expunerea în sectorul imobiliar. De asemenea, ING va vinde sau își va reduce expunerea la alte activități și active riscante.
(128)
În plus, ING a inițiat o politică extinsă de reducere a riscurilor și costurilor, care vizează, între altele, reducerea complexității grupului, mai întâi prin crearea de divizii de servicii bancare și de asigurări, apoi prin cesionarea întregii activități de asigurări. Planul demonstrează că în special ING Direct va adopta o strategie [prudentă] de activitate și nu se va angaja în […] prețurilor, în conformitate cu interdicția privind practicile de influență dominantă asupra prețurilor menționate la considerentele 53 și 84.
(129)
În plus, planul demonstrează că ING se folosește de experiența acumulată în timpul crizei, în conformitate cu punctul 11 din Comunicarea privind restructurarea. De exemplu, planul arată că ING intenționează să își modifice politica de remunerare, astfel încât banca să se orienteze mai mult către realizări pe termen mai lung și să evite recompensarea eșecurilor. […].
(130)
Prin urmare, se concluzionează că planul de restructurare are capacitatea de a restaura viabilitatea pe termen lung a ING.
(131)
În plus, planul de restructurare prevede o contribuție proprie corespunzătoare pentru costurile de restructurare (secțiunea 3 din Comunicarea privind restructurarea). Planul de restructurare demonstrează că ING asigură o repartizare corespunzătoare a obligațiilor, în conformitate cu Comunicarea privind restructurarea, în vederea combaterii fenomenului hazardului moral.
(132)
În primul rând, Țările de Jos s-au angajat să modifice termenii măsuri AD, în scopul alinierii la cerințele conținute în Comunicarea privind activele depreciate.
(133)
În al doilea rând, ING va plăti o remunerație adecvată pentru infuzia de capital, conformă cu prevederile Comunicării privind recapitalizarea instituțiilor financiare în contextul actualei crize financiare: limitarea ajutorului la minimul necesar și garanții împotriva denaturărilor nejustificate ale concurenței (41) („Comunicarea privind recapitalizarea”). Această evaluare nu este ajustată ca urmare a modificării condițiilor de rambursare, acestea constituind o primă de răscumpărare anticipată. O astfel de primă reprezintă o modificare a deciziei de recapitalizare. Prima este acceptabilă deoarece Comisia încurajează rambursarea anticipată. Această încurajare este motivată de faptul că răscumpărarea anulează beneficiile oferite băncii prin ajutorul de stat și s-a aplicat în decizii ale Comisiei adoptate în contextul Comunicării privind recapitalizarea, cum ar fi SNS și Aegon (a se vedea considerentul 33) și ar trebui să se aplice mutatis mutandis în cazul de față. În plus, deoarece infuzia de capital asigură un RIR de 15 % pentru Țările de Jos, reducerea primei de răscumpărare pare justificată în sine, în condițiile în care un astfel de RIR reprezintă o remunerare adecvată în sensul Comunicării privind recapitalizarea. În consecință, reducerea primei de răscumpărare ar trebui considerată ca reprezentând ajutor de restructurare compatibil.
(134)
În al treilea rând, ING va plăti o remunerare adecvată pentru garanțiile asupra pasivelor pe termen mediu, în conformitate cu schema olandeză de garantare care, la rândul său, este conformă cu prevederile Comunicării referitoare la aplicarea normelor privind ajutoarele de stat în cazul măsurilor adoptate în legătură cu instituțiile financiare, în contextul actualei crize financiare mondiale (42).
(135)
De asemenea, Țările de Jos s-au angajat să efectueze un număr important de cesionări ale activităților de asigurări de la nivel global, de gestionare a activelor și de servicii bancare private din Elveția și din afara Europei, ceea ce va contribui la acoperirea costurilor de restructurare.
(136)
În plus, planul de restructurare prevede că ING va atrage capital în valoare de 5 miliarde EUR prin intermediul unei oferte de acțiuni în 2009, ceea ce va avea ca rezultat o diluare a drepturilor acționarilor existenți. Aceasta poate fi considerată o contribuție proprie importantă din partea furnizorilor de capital existenți.
(137)
O limitare a ajutorului la minimul necesar este asigurată și prin angajamentul Țărilor de Jos potrivit căruia beneficiarul nu va achiziționa alte instituții financiare în general, sau alte societăți, dacă prin aceasta se reduce ritmul rambursării capitalului furnizat de Țările de Jos. Astfel, există garanția că banca nu va efectua achiziții […].
(138)
Totuși, în trecut, ING nu a respectat politica Comisiei în ceea ce privește instrumentele de capital de rangul 1 și 2, astfel cum se prevede la punctul 26 din Comunicarea privind restructurarea (43). În aceasta, Comisia a clarificat că, în contextul unei restructurări, compensarea discreționară de către băncile beneficiare a pierderilor (de exemplu prin mobilizarea rezervelor sau reducerea capitalurilor proprii) în vederea asigurării distribuirii de dividende și plătirii cupoanelor la împrumuturile subordonate în curs nu este, în principiu, compatibilă cu obiectivul repartizării obligațiilor. Deși Comisia recunoaște că ING nu va mai utiliza opțiunea „call” pentru instrumentele de rangul 1 și 2 fără aprobarea oficială a Comisiei, utilizarea opțiunii „call” din 14 octombrie 2009 nu a respectat acest principiu și ar trebui să fie compensată prin măsuri suplimentare de atenuare a denaturării concurenței.
(139)
În același sens, Comisia regretă că ING a efectuat plăți discreționare nejustificate ale cupoanelor în 2009, deși înregistrase pierderi în 2008. Deși Comisia consideră, în principiu, că este necesară și o interdicție a plății cupoanelor în cazul ING, aceasta constată că o astfel de interdicție nu ar mai fi necesară în cazul în care ING ar rambursa 5 miliarde EUR înainte de 31 ianuarie 2010. Aceasta ar include și plățile cupoanelor din 8 și 15 decembrie 2009. Rambursarea anticipată a unei părți importante din ajutorul de stat acordat de către Țările de Jos înlătură rezervele existente ale Comisiei potrivit cărora astfel de plăți ale cupoanelor împiedică ING să obțină viabilitate pe termen lung în absența ajutorului de stat. Dacă o bancă are capacitatea de a atrage de pe piață o cantitate atât de importantă de capital și are o strategie clară pe termen mediu, nu ar trebui să fie împiedicată să își utilizeze capitalul, dacă prin aceasta nu se aduce atingere planului de restructurare. Acest aspect a fost demonstrat în planul de restructurare.
(140)
Planul de restructurare cuprinde, de asemenea, un număr suficient de măsuri structurale și de conduită pentru a combate denaturarea concurenței. Comunicarea privind restructurarea arată că denaturarea concurenței poate apărea atunci când unele bănci concurează pe fondul produselor și serviciilor lor, în timp ce altele acumulează riscuri excesive și/sau se bazează pe modele de afaceri neviabile. Ajutoarele de stat prelungesc astfel de denaturări ale concurenței prin sprijinirea artificială a prezenței pe piață a beneficiarilor. În acest mod, ajutoarele de stat pot genera un hazard moral pentru sistemul bancar, diminuând în același timp stimulentele în ceea ce privește concurența, investițiile și inovarea pentru cei care nu beneficiază de ajutoare. De asemenea, ajutoarele de stat pot submina piața unică prin crearea de obstacole la intrarea pe piață, precum și prin compromiterea stimulentelor în favoarea realizării de activități transfrontaliere.
(141)
Punctul 31 din Comunicarea privind restructurarea prevede că, atunci când evaluează suma ajutorului și denaturarea provocată de aceasta, Comisia trebuie să ia în considerare atât valoarea absolută, cât și valoarea relativă a ajutorului de stat primit. Din acest punct de vedere, valoarea ajutorului de stat primit de ING este una semnificativă, reprezentând 5 % din RWA ale ING Bank. Acest nivel depășește considerabil „nivelul de declanșare” de 2 % din RWA (44). În plus, ING a obținut un număr important de garanții, care totuși nu ar trebui să aibă ca rezultat măsuri de atenuare a denaturării concurenței în sensul punctului 31 din Comunicarea privind restructurarea, deoarece ING nu avea dificultăți de finanțare (la a căror depășire contribuie garanțiile), ci a fost încurajată de statul olandez să accepte garanțiile pentru a credita economia reală. În plus, nu par să existe motive, în această etapă, ca garanțiile suplimentare prevăzute în planul de restructurare pentru separarea WUH/Interadvies să necesite măsuri suplimentare de atenuare a denaturării concurenței. Această măsură, examinată individual, este menită să atenueze denaturarea pieței, deoarece are doar rolul de a facilita separarea WUH/Interadvies.
(142)
Prin urmare, se concluzionează că ajutorul acordat beneficiarului are o valoare ridicată. În consecință, sunt necesare măsuri semnificative pentru remedierea denaturării concurenței. Măsurile de atenuare ar trebui să fie intensificate în conformitate cu punctul 31 din Comunicarea privind restructurarea, ca urmare a unei repartizări insuficiente a obligațiilor datorată nerespectării politicii Comisiei privind instrumentele de rangul 1 și rangul 2 descrise la punctul 26 din Comunicarea privind restructurarea, după cum se arată la considerentul 138 și următoarele din prezenta decizie (45).
(143)
Comisia consideră că ING a luat măsurile necesare pentru a atenua denaturarea foarte mare a concurenței, deoarece planul de restructurare prevede un număr de cesionări menite să reducă prezența pe piață a beneficiarului. În această privință, înainte de sfârșitul anului 2013, beneficiarul își va reduce bilanțul cu 45 % comparativ cu bilanțul de la 30 septembrie 2008. Aceste măsuri sunt datorate doar într-o mică măsură eliminării efectului de dublu levier și presupun în principal cesionarea completă a activităților de asigurări și de gestionare a activelor, precum și a serviciilor de retail bancar din Țările de Jos, a serviciilor bancare private din Elveția și a activităților bancare din afara Europei. Dimensiunea cesionărilor propuse este suficientă pentru a atenua denaturarea concurenței, având în vedere și circumstanțele agravante menționate la considerentele 138 și 139.
(144)
În plus, planul de restructurare încurajează și concurența efectivă și previne apariția puterii de piață și a impedimentelor în calea activităților transfrontaliere în sensul considerentului 32 din Comunicarea privind restructurarea, prin separarea unei entități din activitatea ING de pe piața olandeză a produselor de retail. Comisia a identificat astfel de condiții de piață în special în Țările de Jos, unde piața serviciilor de retail bancar este extrem de concentrată, iar ING este unul dintre actorii principali, având posibilitatea de a-și menține cota de piață ridicată, datorită ajutorului de stat. Societatea WUH/Interadvies este adecvată deoarece poate deveni o societate viabilă, capabilă să concureze în viitor pe piața serviciilor de retail bancar din Țările de Jos.
(145)
Conform autorităților olandeze, separarea ar trebui să contribuie la creșterea concurenței pe această piață deosebit de concentrată, dat fiind faptul că entitatea respectivă are o cotă importantă pe piața împrumuturilor ipotecare și de consum, precum și a anumitor activități de economii. În plus, această entitate va fi o societate bancară de sine stătătoare, finanțată de ING, cu un back-office bine dotat și o platformă Internet completă cu un sistem de plăți. Faptul că nu deține o rețea de sucursale, care reprezintă o componentă esențială tipică a activității bancare în majoritatea statelor membre, este compensat cel puțin parțial de operațiunile bancare prin Internet (Internet banking), care constituie și un important canal de distribuție pentru serviciile bancare în Țările de Jos. WUH/Interdvies poate atrage depozite prin platforma de Internet primită de aceasta. De asemenea, având în vedere know-how-ul și resursele umane ale noii entități, aceasta va avea posibilitatea de a-și extinde activitățile curente și, probabil, de a înființa sucursale.
(146)
În plus, Comisia remarcă argumentul autorităților olandeze menționat la considerentul 56, privind importanța relativ scăzută a produselor de conturi curente din Țările de Jos pentru distribuirea altor produse de retail bancar. În această privință și în absența unor probe contrare, Comisia acceptă că produsele de conturi curente pot avea o importanță relativ scăzută pentru distribuirea altor produse de retail bancar în Țările de Jos.
(147)
În sfârșit, Comisia ia notă de faptul că ING a prezentat mai multe angajamente pentru a asigura viabilitatea activității, cum ar fi un administrator însărcinat cu controlul separării activităților și un administrator fiduciar de monitorizare. Ambii ar trebui să se asigure că drepturile și alte active corporale și necorporale ale societății (care urmează a fi separată) sunt protejate și apărate împotriva preluării de către ING. De asemenea, mecanismul de arbitraj existent care obligă noua entitate să beneficieze de toate includerile necesare pentru a-i asigura viabilitatea va garanta conformitatea ING cu angajamentele asumate în prezenta decizie. În plus, ING nu va căuta să atragă clienți ai entității separate în ceea ce privește produse transferate către WUH/Interadvies, chiar dacă ING menține în continuare relații cu clienți. Pe lângă aceasta, ING va oferi finanțare pentru WUH/Interadvies timp de […] după investiție, dar suma finanțării va descrește treptat de-a lungul acestei perioade. Mai mult, Comisia va […] asigura că societatea este vândută cu ajutorul unui administrator fiduciar de cesionare […]. Toate aceste elemente asigură viabilitatea entității, ceea ce va contribui la creșterea concurenței pe piața olandeză a serviciilor de retail bancar. Prin urmare, Comisia acceptă că cesionarea WUH/Interadvies poate permite unui concurent nou să își dezvolte activitatea pe piața serviciilor de retail bancar din Țările de Jos și poate contribui la creșterea capacității concurențiale a acestei piețe.
(148)
În afară de aceasta, Țările de Jos s-au mai angajat să respecte o interdicție de achiziționare, prin care ING este împiedicată să achiziționeze societăți atractive care ar putea intra pe piață ca urmare a restructurării generale a instituțiilor financiare sau a întregului sector (46). Prin aceasta se previne dezvoltare non-organică a ING și se permite altor societăți, care nu au beneficiat de ajutor de stat, să achiziționeze astfel de societăți.
(149)
În continuare, Comisia consideră că angajamentul de a respecta interdicția de angajare în practici de influență dominantă asupra prețurilor este conform cu cerințele din Comunicarea privind restructurarea, astfel încât ajutorul de stat să nu fie utilizat pentru a oferi condiții care nu pot fi îndeplinite de concurenții care nu beneficiază de ajutor de stat (considerentul 44). În conformitate cu punctul 32 din Comunicarea privind restructurarea, un angajament privind practicile de influență dominantă asupra prețurilor poate să nu fie necesar pe piețele unde există angajamente structurale semnificative. În funcție de circumstanțele particulare ale fiecărui caz, interdicția poate lua diferite forme, care urmăresc să găsească cel mai bun echilibru între tratamentul individual aplicat denaturărilor ajutorului și condițiile de concurență de pe piață (47).
(150)
Țările de Jos au optat pentru impunerea unei interdicții generale împotriva practicilor de influență dominantă asupra prețurilor, prin care ING nu va oferi prețuri mai favorabile decât primii trei concurenți direcți cu prețurile cele mai reduse. Acest angajament este adecvat, deoarece vizează toate piețele în care banca este bine reprezentată, având o cotă de piață de cel puțin 5 % (48). În plus, ING și autoritățile olandeze și-au asumat angajamentul de a adopta o interdicție împotriva practicilor de influență dominantă asupra prețurilor independentă de cota de piață în ceea ce privește ING Direct Europe. Această interdicție este justificată, având în vedere informațiile cu privire la un comportament comercial agresiv care au fost primite de către Comisie. Efectul interdicției va fi acela că, […], ING va concura în principal pe baza calității produselor și serviciilor sale. Astfel, preocupările conținute în informațiile transmise Comisiei care au fost menționate la considerentul 6 ar trebui să fie înlăturate.
(151)
În sfârșit, Țările de Jos se angajează că ING nu va adopta practici de marketing de masă în care să invoce măsura de recapitalizare în termeni prin care poate obține avantaje din punct de vedere concurențial.
(152)
Totuși, în conformitate cu Comunicarea privind recapitalizarea, nu mai există motive pentru a se insista asupra unei restricții temporare privind bilanțul, precum cea din decizia N 528/08.
5.2.4. Monitorizare
(153)
Planul de restructurare prezentat de Țările de Jos va trebui să fie pus în aplicare în mod corect. În vederea unei puneri în aplicare corecte, Țările de Jos vor furniza Comisiei un raport de monitorizare semestrial. În plus, planul de restructurare și angajamentele prezentate de Țările de Jos prevăd un număr de administratori fiduciari care vor asista Comisia în activitatea de monitorizare a aplicării planului de restructurare și a diferitelor dispoziții conținute în acesta.
(154)
Conform practicii, Comisia permite unui stat membru să își adapteze angajamentele în cazul unor circumstanțe excepționale (49). Astfel, oricând este necesar, la cererea motivată a Țărilor de Jos, Comisia poate efectua modificări, dacă sunt justificate, pentru (i) a acorda o prelungire a perioadei de timp a măsurilor asumate de Țările de Jos prin prezenta decizie, sau pentru (ii) a anula, modifica sau înlocui unul sau mai muli termeni ai unui angajament asumat de Țările de Jos prin prezenta decizie.
6. CONCLUZIE
(155)
În primul rând, având în vedere amendamentele prezentate de Țările de Jos la 20 octombrie 2009, se concluzionează că măsura AD este conformă cu Comunicarea privind activele depreciate și, prin urmare, ar trebui să fie declarată compatibilă cu piața comună în sensul articolului 87 alineatul (3) litera (b) din tratat.
(156)
În al doilea rând, se concluzionează că măsurile de restructurare permit societății ING să își redobândească viabilitatea pe termen lung, sunt suficiente în ceea ce privește repartizarea obligațiilor și sunt adecvate și proporționale pentru a compensa efectele de denaturare a concurenței generate de măsurile de ajutor în cauză. Planul de restructurare prezentat îndeplinește criteriile Comunicării privind restructurarea și, prin urmare, ar trebui să fie considerat compatibil cu piața comună în sensul articolului 87 alineatul (3) litera (b) din tratat. În consecință, măsurile constând în infuzia de capital și garanțiile care au fost deja acordate pot fi prelungite în conformitate cu planul de restructurare. Totuși, restricțiile temporare privind bilanțul impuse prin Decizia N 528/08 ar trebui să fie eliminate.
(157)
În al treilea rând, se concluzionează că măsurile suplimentare de ajutor prezentate în cadrul planului de restructurare, însemnând modificarea condițiilor de răscumpărare a titlurilor de valoare de rangul 1 de bază de la Țările de Jos și garanțiile prevăzute pentru pasive, ar trebui, de asemenea, să fie declarate compatibile cu piața comună în sensul articolului 87 alineatul (3) litera (b) din tratat, având în vedere importanța măsurilor de atenuare a denaturării pieței prezentate în planul de restructurare, precum și faptul că ajutorul permite beneficiarului să își sporească viabilitatea. Aceasta include și ajutorul obținut în urma modificării termenilor acordurilor de rambursare a capitalului acordat de Țările de Jos,
ADOPTĂ PREZENTA DECIZIE:
Articolul 1
Măsura privind activele depreciate acordată de Țările de Jos pentru portofoliul denumit Alt-A al societății ING constituie ajutor de stat în sensul articolului 87 alineatul (1) din tratat.
Ajutorul este compatibil cu piața comună, cu condiția respectării angajamentelor prevăzute la anexa I.
Articolul 2
Ajutorul de restructurare acordat societății ING de către Țările de Jos constituie ajutor de stat în sensul articolului 87 alineatul (1) din tratat.
Ajutorul este compatibil cu piața comună, cu condiția respectării angajamentelor prevăzute la anexa II.
Restricția temporară privind creșterea bilanțului prevăzută în Decizia Comisiei din 12 noiembrie 2008 referitoare la măsura de recapitalizare a ING este ridicată.
Articolul 3
Prezenta decizie se adresează Regatului Țărilor de Jos.
Adoptată la Bruxelles, 18 noiembrie 2009.

Labels: 2
19
4
18